Modest Petrowitsj Moessorgski (Russies: Моде́ст Петро́вич Му́соргский, [mɐˈdɛst pʲɪˈtrovʲɪtɕ ˈmusərkskʲɪj]; 1839–1881) was 'n Russiese komponis wat in Karewo gebore is. Hy het klavierlesse by sy moeder ontvang. As militêre kadet in St. Petersburg het die jong Moessorgski verbasende weetgierigheid en uiteenlopende belangstellings aan die dag gelê en daarbenewens ook sy musiekstudies voortgesit. In 1856, as 17-jarige luitenant, het Moessorgski met Borodin en Dargomisjki kennis gemaak, terwyl die musiek van Glinka sy belangstelling gewek het. Hy het verdere musiekopleiding van Balakiref ontvang, en na 'n aantal komposisies (waarvan die sangsiklus Die kinderkamer en die opera Die huwelik belangrik is het Moessorgski in 1869 met sy operameesterstuk Boris Godoenof begin. Moessorgski, aangevuur deur sy belangstelling in die Russiese geskiedenis, het self Boris se teks geskryf. Dit is op die drama van Aleksander Poesjkin (1799–1837) en op die Russiese geskiedenis gebaseer. Die eerste opvoering in 1874 was baie geslaagd. Na die vroeë dood van 'n geliefde het Moessorgski nooit getrou nie en sy lewe het al hoe eensamer geword. Hy het uiteindelik 'n volslae alkoholis geword.